b'\n_START_ARTICLE_\nCerkev Matere Bo\xc5\xbeje, Brinjeva gora\n_START_SECTION_\nZgodovina\n_START_PARAGRAPH_\nCerkev so za\xc4\x8deli graditi leta 1769, ko so zgradili prezbiterij, leta 1830 pa \xc5\xa1e ladjo.\n_START_SECTION_\nNotranjost cerkve\n_START_PARAGRAPH_\nZa glavnim oltarjem je v prezbiteriju \xc5\xa1e ohranjena freska iz \xc4\x8dasa gradnje. Gre za delo slikarja Antona Lerchingerja. Glavni oltar iz leta 1872 je delo celjana Ignacija Oblaka. Gre za baro\xc4\x8dno oltarno kompozicijo, ki jo sestavljajo sv. Jo\xc5\xbeef, sv. Joahim, sv. Zaharija in sv. Ana (ti svetniki so tudi v cerkvi za oltarjem). Marijine podobe, ki je bila iste starosti kot cerkev, in so jo obla\xc4\x8dili, podobna pa je bila Vi\xc5\xa1arski materi bo\xc5\xbeji, ni ve\xc4\x8d. Nadome\xc5\xa1\xc4\x8da jo preprosto delo doma\xc4\x8dega mojstra Bena Celcerja iz Oplotnice._NEWLINE_V cerkvi sta \xc5\xa1e dva stranska oltarja, eden od njiju prikazuje Marijino zaroko in kronanje, na drugem na ju\xc5\xbeni strani pa je sv. Anton Pu\xc5\xa1\xc4\x8davnik s palico, kri\xc5\xbeem in zvon\xc4\x8dkom, knjigo in pra\xc5\xa1i\xc4\x8dkom na ve\xc4\x8dji sliki. Na ju\xc5\xbeni strani ima cerkev prizidano zakristijo, na zahodni strani nad pevskim korom je pozidan zvonik, v katerem so \xc5\xa1tirje zvonovi. V cerkvi se nahajajo votivni predmeti, ki se jih prena\xc5\xa1a okoli oltarja za sre\xc4\x8do pri \xc5\xbeivini in v zdravju. Freske z ro\xc5\xbenovenjskimi motivi iz leta 1911, po na\xc4\x8drtih Avgu\xc5\xa1tina Stegen\xc5\xa1ka, so delo Matije Brada\xc5\xa1ka in njegovega sina Matija. Daritveni oltar in ambon je izdelal kova\xc5\xa1ki mojster Ivan \xc5\xa0rekl iz Zre\xc4\x8d, po na\xc4\x8drtih sina Jo\xc5\xbeeta.\n_START_SECTION_\nCerkvene orgle\n_START_PARAGRAPH_\nCerkvene orgle  iz leta 1840 se po obliki omare, tipk, izdelavi traktur in sapnic lahko primerjajo s tistimi pri cerkvi sv. Ane v Slovenskih Konjicah, ki jih je izdelal Karl Schehl iz Gradca. Iz ohranjenega zapisa v \xc5\xa0entjurju, o firmi \xc2\xbbSchehl-Krajnc v Grazu\xc2\xab\xc2\xa0 je razvidno, da sta orglarja delala skupaj.\n_START_SECTION_\nRomanja\n_START_PARAGRAPH_\nGlavni romarski shodi so na binko\xc5\xa1tni popoldan, na binko\xc5\xa1tni ponedeljek in na zahvalno nedeljo, sicer pa je lepa nedelja na Mali \xc5\xa1maren v septembru.'